《岞崿山》
宋代·释文珦

岞崿多奇观，人疑是假山。松亭藏雾黑，苔壁上云斑。

栈阁凌空险，岩栖履石艰。鹤眠庭树稳，僮汲井泉悭。

钟磬青冥上，香灯杳霭间。志图曾旧览，题咏未经删。

叠嶂森南面，双溪转北湾。飞桥拦水断，古邑带烟閒。

猿啸穿林远，樵声过岭峦。客寻清梵至，僧背夕阳还。

我亦频来此，柴门不要关。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。